Liderul ALDE, Călin Popescu Tăriceanu, a dezvăluit joi seara cum s-a modificat defininţia abuzului în serviciu. Şeful ALDE spune că ministrul Justiţiei, Tudorel Toader, a propus ca infracţiunea să fie eliminată complet din Codul Penal. S-ar fi renunţat la această variantă, pentru că liderii coaliţiei n-au vrut să se speculeze că e o lege cu dedicaţie pentru Liviu Dragnea.

„A fost o discuţie, la un moment dat, cu ministrul Toader, şi nu spun nimic din culise, care să nu fie cunoscut public. Ministrul a spus: N-o sa se termine complet aceste abuzuri, dacă nu scoatem din Codul penal acest articol. Politic, cu toţii ne-am gândit că, dacă luăm această decizie, ce-o să fie? O nebunie. Vreti să salvaţi pe cine? Pe Liviu Dragnea, că e acuzat de abuz în serviciu! Se personalizează totul imediat. Mii de oameni acuzati de abuz...(...) După aceea, ministrul a zis: Ar fi o soluţie care mi se pare echilibrată. Haideţi să luăm definiţia din Codul penal francez. De ce? Pentru că toată legislaţia de la noi, Codul penal, toate codurile, sunt după legislaţia franceză din perioada lui Napoleon. Extracţia e de origine franceză. Acolo e o definiţie normală, pentru oameni normali, nu în care fiecare e suspectat de abuz în serviciu. Şi aia părea prea puţin pentru climatul de la noi. Dacă jumătate din populaţie ar ajunge să fie acuzată pentru abuz în serviciu, atunci cred că unii din câţiva procurori vor spune: Da, e bine, asta e. Aşa s-a ajuns la noi”, a explicat Călin Popescu Tăriceanu la Antena 3.

Preşedintele PSD, Liviu Dragnea, a fost condamnat, în primă instanţă, la trei ani şi şase luni cu executare, pentru instigare la abuz în serviciu.